钦定古今图书集成/明伦汇编/官常典/第056卷 > 左传 > 昭公二十八年晋成鱄对魏献子
## 钦定古今图书集成/明伦汇编/官常典/第056卷 > 左传 > 昭公二十八年晋成鱄对魏献子

“昔武王克商，光有天下。其兄弟之国者十有五人，姬
姓之国者四十人”，皆举亲也。

〈疏〉正义曰：由武王克商，得封建诸国，归功于武王耳。此十五国或有在后封者，非武王之时尽得封也。《尚书·康诰》之篇，周公营洛之年，始封康叔于卫。《洛诰》之篇，周公致政之年，始封伯禽于鲁。明知武王之时，兄弟未尽封也。僖二十四年传称：“周公吊二叔之不咸，故封建亲戚，以藩屏周。”亦以周公为制礼之主，故归功于周公耳，非尽周公封也。九年传云：“文、武、成、康之封建母弟。”则康王之世尚有封国，宣王方始封郑，非独武王，周公封诸国也。僖二十四年传数“文之昭也，有十六国。”此言武王兄弟之国十五人者，人异故说异耳，非武王封十五，周公始加一也。以鲁、卫言之，知周公所加，非唯一耳。